 NA CHARLES WASONGA WABUNGE wameanzisha mchakato wa kubadilisha Katiba ili kuweka Hazina ya Ustawi wa Maeneo Bunge (NG-CDF) kwenye katiba. Hii ni kufuatia hatua ya Mahakama ya Juu kuamua kwamba uwepo wa hazina unaenda kinyume na Katiba ya sasa kwenye uamuzi uliotolewa na Mahakama ya Juu mnamo Septemba 29, 2022. Huku wakiunga mkono pendekezo la mswada wa Marekebisho ya Katiba, 2022 unaodhaminiwa na Mbunge wa Matungulu Stephen Mule (Wiper) na mwenzake wa Gichugu Bw Gichimu Githinji (UDA), wabunge walisema kuwa mahakama hiyo ilivuka mipaka ya mamlaka yake kwa kuharamisha hazina hiyo. Katika pendekezo lao, wabunge hao wawili pia wanataka Hazina ya   Serikali ya Kitaifa ya Usawazishaji (NGAAF), Hazina ya Seneti kuhusu Ukaguzi Matumizi ya Fedha katika Kaunti (SOF) na Hazina ya Kuchochea Ukuaji wa Kiuchumi (ESEF) ziwekwe katika katiba. “Ni muhimu wa Wakenya kuelewa kuwa wabunge wanapotea hazina ya CDF hawafanyi hivyo kwa manufaa yao. Pesa za hazina hii hutumika kutekeleza miradi muhimu ya maeneo katika maeneo bunge pamoja na kuwalipia karo wanafunzi kutoka familia masiki,” akasema Bw Mule alipoanzisha mjadala kuhusu pendekezo hilo. “Hii ndio maana Mahakama ya Juu iliwakosea Wakenya wengi kuwa kuamua kuwa hazina hii inakiuka Katiba. Sielewi ni kwa njia gani jambo ambalo linawasaidia raia linaweza kuchukuliwa kama ambalo linakiuka Katiba,” akaongeza. Kwa upande wake, Mbunge wa Rarieda Otiende Amollo alisema tangu Mahakama ya Juu itoe uamuzi huo wa kuharamisha CDF Bodi ya Kitaifa ya hazina hiyo haijapokea fedha zozote kutoka kwa Hazina ya Kitaifa. “Kila siku sisi kama wabunge kupokea simu kutoka kwa zaidi ya wazazi 100 ambao wazazi wao wako nyumbani kwa sababu kukosa karo. Hii ni kwa wengine wao walikuwa wakitegemea basari kutoka wa CDF ambayo sasa imesimamishwa,” akaeleza. Mbunge wa Naivasha Jayne Kihara akasema: “Wakenya hawajui kwamba wajibu wa Mbunge ni kuketi hapa na kutunga sheria. Wanajua kuwa wabunge wanafaa kushughulikia matatizo yao. Mojawapo ya matatizo hayo ni ukosefu wa karo ambao CDF ilikuwa ikishughulikia.” Baada ya Mahakama ya Juu kuharamisha CDF aliyekuwa Waziri wa Fedha Ukur Yatani alisema serikali haingetoa fedha za hazina hiyo kwa maeneo bunge 290. “Mahakama ya Juu imeamua kuwa sheria ya CDF ni haramu na hivyo hatutatoa pesa za hazina hiyo. Tutasaka ushauri kutoka kwa Mwanasheria Mkuu ili atup[e mwelekeo kamili kuhusu suala hilo,” akasema. Katika uamuzi wao majaji wa Mahakama ya Juu wakiongozwa na Jaji Mkuu Martha Koome, walisema kuwa Sheria ya CDF inakwenda kinyume cha Katiba kabla ya mgao wa fedha kati ya serikali kuu na serikali za kaunti,” akasema Bi Koome. “Aidha, msimamo wa mahakama ni kwamba sheria ya CDF inakwenda kinyume na kanuni ya utengano wa kimajukumu kati ya serikali ya kitaifa na serikali za kaunti. Pesa za CDF ambayo ni hazina ya kitaifa haziwezi kutumika kutekeleza majukumu yaliyogatuliwa,” akaongeza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  